Arbeidshof sê Saru moet Watson heraanstel | Netwerk24
Arbeidshof sê Saru moet Watson heraanstel
Deur Stephen Nell 30 Junie 2017 15:12
Die Suid-Afrikaanse Rugbyunie het Vrydag 'n opstopper in die arbeidshof gekry.
André Watson. Foto: Gallo Images
Dié hof het beslis dat die nasionale rugbybeheerliggaam sy voormalige hoof van skeidsregters, André Watson, in sy pos moet heraanstel.
Watson is in 2015 deur Saru afgedank nadat 'n griefskrif deur senior skeidsregters teen hom ingedien is. Daarin is onder meer kapsie gemaak teen sy "diktatoriale bestuurstyl" en "skeltaal" wat hy teenoor skeidsregters gebruik het.
Sy prokureur, Bertie Grobbelaar, het Vrydag aan Netwerk24 die arbeidshof se beslissing bevestig.
"Die arbeidshof het die bevinding deur die Kommissie vir Versoening, Bemiddeling en Arbitrasie ingevolge waarvan André uit Saru se diens ontslaan is, tersyde gestel. Dit is vervang met 'n gewysigde bevel dat die sanksie van ontslag uit Saru se diens met 'n skriftelike waarskuwing vervang moet word.
"Die bevel bepaal ook dat hy met onmiddellike ingang weer deur Saru in sy pos, met dieselfde diensvoorwaardes en voordele en met 'n terugbetaling van 'n groot gedeelte van sy salaris wat verbeur is, in diens geneem moet word," sê Grobbelaar.
Watson wou nie kommentaar lewer nie en het navrae na Grobbelaar verwys.
Grobbelaar het 'n skrywe aan Saru gerig om die "praktiese uitvoering" van die arbeidshof se uitspraak te koördineer. Watson is in Februarie verlede jaar deur Mzwamadoda "Banks" Yantolo vervang.
Saru het by monde van 'n woordvoerder gesê hy sal die uitspraak bestudeer voor kommentaar gelewer word.